Darth Vader-akteur oorledeDave Prowse (Foto: Xanathon via Wikimedia Commons) Dave Prowse, die Britse akteur agter die dreigende swart masker van die Star Wars-skobbejak Darth Vader, is oorlede, het sy agent Thomas Bowington Sondag gesê. “Dit is met groot hartseer dat ons moet aankondig Dave Prowse is Saterdagoggend in die ouderdom van 85 oorlede,” het Bowington op Facebook gesê. “May the force be with him, altyd!” Bowington het aan die BBC gesê Prowse se afsterwe is “werklik ŉ groot hartseer vir ons en miljoene aanhangers wêreldwyd”. Prowse, ŉ voormalige liggaamsbouer wat toe akteur geword het, se statuur van 2 meter lank het hom dadelik die rol van die bekende antagonis in die oorspronklike Star Wars-trilogie verseker. Alhoewel hy met die glimmende swart pantsertoerusting en mantel rondgeloop het, het sy westelike Engelse aksent beteken die filmmakers moes James Earl Jones nader vir die stem wat mens agter die masker sou hoor. Prowse het egter lojaal gebly aan die karakter en het in 2013 aan AFP gesê hy is “die grootste film-skobbejak van alle tye”. Sedert die oorspronklike Star Wars-trilogie in die laat 1970’s en vroeë 1980’s vrygestel is, het Prowse wêreldwyd getoer om aanhangers te ontmoet.